**PREDKLADACIA SPRÁVA**

Ministerstvo zdravotníctva Slovenskej republiky predkladá návrh Nariadenia vlády SR z... 2021, ktorým sa dopĺňa nariadenie vlády Slovenskej republiky č. 640/2008 Z. z. o verejnej minimálnej sieti poskytovateľov zdravotnej starostlivosti v znení neskorších predpisov z vlastnej iniciatívy.

Navrhovaná právna úprava predstavuje doplnenie pevnej siete poskytovateľov ústavnej zdravotnej starostlivosti, ktorí poskytujú ústavnú pohotovostnú službu na urgentnom príjme 1. typu, ktorej cieľom je zabezpečenie kontinuálnej kvalitnej a geograficky aj časovo dostupnej ústavnej zdravotnej starostlivosti pre pacienta. Navrhovaná zmena vychádza zo zvyšujúcej sa záťaže jednotlivých zdravotníckych zariadení pandémiou COVID-19 špecificky však pretrvávajúcej záťaži nemocníc poskytujúcich ústavnú zdravotnú starostlivosť. Zdravotnícky systém je od nástupu pandémie ochorenia COVID-19, prenášaného vzduchom vrátane dokázaného prenosu v zdravotníckych zariadeniach, pod pretrvávajúcou záťažou. Tá vyplýva z potreby zavedenia protiepidemických opatrení, medzi ktoré patrí oddelenie pacientov bez ochorenia COVID-19 od pacientov s ochorením COVID-19 a poskytovanie zdravotnej starostlivosti týmto pacientom v osobitne vyčlenených priestoroch, s osobitne vyčleneným zdravotníckym personálom, v osobných ochranných prostriedkoch, s potrebou striedania zmien zdravotníckych pracovníkov pracujúcich v celotelových ochranných oblekoch po 4 najviac po 6 hodinách. Na urgentných príjmoch je potrebné zavedenie tzv. „červených zón“, kde sú vyšetrovaní pacienti s akútnym ochorením a s ochorením COVID-19 a s podozrením na možnosť ochorenia COVID-19 oddelene od pacientov bez ochorenia COVID-19. Uvedené zmeny postupov v rámci zavedených protiepidemických opatrení je možné realizovať len navýšením počtu zdravotníckych pracovníkov urgentných príjmov, pričom poskytovatelia už pred nástupom pandémie nemali možnosť vytvárať personálne rezervy, a personálne kapacity – zdravotnícki pracovníci v príslušných zdravotníckych povolaniach nie sú voľne k dispozícii ani na trhu práce. Pri zrušení prevádzky ambulancií ústavnej pohotovostnej služby u poskytovateľa zdravotnej starostlivosti, vo všeobecnej nemocnici v Malackách, budú musieť byť pacienti prevážaní do Bratislavy, čo zvýši záťaž poskytovateľa záchrannej zdravotnej služby a predĺži čas transportu pacientov s potrebou neodkladnej zdravotnej starostlivosti poskytovanej v ústavných zdravotníckych zariadeniach. Na základe vyššie uvedených dôvodov môže predpokladať nepredvídateľné okolnosti, ohrozenie základných práv a bezpečnosti pri poskytovaní neodkladnej zdravotnej starostlivosti. Súčasne sa zvýši záťaž poskytovateľa Univerzitná nemocnica Bratislava. Nemocničná a.s. podľa oznámenia plánuje k 31.1.2021 zrušiť poskytovanie zdravotnej starostlivosti na ambulanciách ústavnej pohotovostnej služby, prostredníctvom ktorých bolo zabezpečené nepretržité poskytovanie zdravotnej starostlivosti pacientom pre viac ako 80-tisíc obyvateľov regiónu Záhoria. Uvedenú službu poskytoval poskytovateľ na základe zmluvy s VÚC s finančnou dotáciou z VÚC, ale vzhľadom k súčasnej situácií, tá už nie schopná naďalej financovať uvedenú službu.

Doplnenie pevnej siete poskytovateľov ústavnej zdravotnej starostlivosti, ktorí poskytujú ústavnú pohotovostnú službu na urgentnom príjme 1. typu o Nemocničnú a.s. považujeme na základe uvedených skutočností nevyhnuté vykonať v čo najkratšom čase.

Cieľom je bezpečne a v primeranom čase zabezpečiť poskytovanie neodkladnej ústavnej zdravotnej starostlivosti pacientom u ktorých došlo k náhlej zmene zdravotného stavu alebo v život ohrozujúcich situáciách.

Navrhovaná úprava by mala zabezpečiť kontinuitu bezpečnosti pacienta a vytvoriť podklady na udržanie zvýšenej kvality poskytovanej zdravotnej starostlivosti v primeranom čase bez ohrozenia zdravia vo vzťahu k času transportu pacienta k poskytovateľovi zdravotnej starostlivosti.

Zmyslom navrhovanej úpravy je vykonať také nevyhnutné zmeny, ktoré zabezpečia kontinuálnu  dostupnosť a kvalitu poskytovanej zdravotnej starostlivosti na príslušnom území.

Účinnosť Nariadenia vlády SR sa navrhuje na 01. februára 2021. Pri zrušení nepretržitej prevádzky „príjmových“ ambulancií u poskytovateľa zdravotnej starostlivosti Nemocničná a.s v Malackách, ktorá plánuje tak urobiť od 1.1.2021 budú musieť byť pacienti prevážaní do Bratislavy, čo zvýši záťaž záchrannej zdravotnej služby a predĺži čas transportu pacientov s potrebou neodkladnej zdravotnej starostlivosti poskytovanej v ústavných zdravotníckych zariadeniach. Súčasne sa zvýši záťaž poskytovateľa Univerzitná nemocnica Bratislava v súčasnej situácii s pandémiou COVID-19.

Návrh nariadenia vlády bol predmetom medzirezortného pripomienkového konania v dňoch od 11. januára 2021 do 19. januára 2021. Akceptované pripomienky sú v predloženom návrhu nariadenia vlády zapracované. Pripomienkujúce orgány, ktoré nezaslali pripomienky ani ku dňu, kedy boli práce na návrhu nariadenia vlády pred jeho predložením na rokovanie ukončené, sú uvedené vo vyhodnotení pripomienkového konania, ktoré je súčasťou predloženého materiálu.

Materiál sa na rokovanie predkladá s rozporom s Asociáciou zamestnávateľských zväzov a združením Slovenskej republiky.

Návrh nariadenia nie je predmetom vnútrokomunitárneho pripomienkového konania.